2021. gada 22. jūnijā Noteikumi Nr. 422

Rīgā (prot. Nr. 49 59. §)

**Valsts atbalsta Covid-19 izplatības negatīvās ietekmes mazināšanai cūkkopības nozarē piešķiršanas, administrēšanas un uzraudzības kārtība**

Izdoti saskaņā ar Lauksaimniecības un lauku attīstības  
likuma 5. panta ceturto un septīto daļu

**I. Vispārīgie jautājumi**

1. Noteikumi nosaka kārtību, kādā piešķir, administrē un uzrauga valsts atbalstu Covid-19 izplatības negatīvās ietekmes mazināšanai cūkkopības nozarē (turpmāk – atbalsts).

2. Atbalstu piešķir par:

2.1. neiegūtajiem ieņēmumiem (turpmāk – ieņēmumu atbalsts) saskaņā ar šo noteikumu II nodaļu;

2.2. nesegtajām pastāvīgajām izmaksām (turpmāk – izmaksu atbalsts) saskaņā ar šo noteikumu III nodaļu.

3. Atbalsta kopējais apmērs ir 12 700 000 *euro*, no tā ieņēmumu atbalsta apmērs ir 3 600 000 *euro* un izmaksu atbalsta apmērs – 9 100 000 *euro*.

4. Atbalstu piešķir, administrē un uzrauga Lauku atbalsta dienests (turpmāk – dienests).

5. Atbalstu piešķir cūku ganāmpulku īpašniekiem, kas reģistrēti vienotajā zemkopības nozares informācijas sistēmā saskaņā ar normatīvajiem aktiem par vienoto zemkopības nozares informācijas sistēmu, ja tie ir:

5.1. sīkie (mikro), mazie un vidējie uzņēmumi, kas atbilst Komisijas 2014. gada 25. jūnija Regulas (ES) Nr. 702/2014, ar kuru konkrētas atbalsta kategorijas lauksaimniecības un mežsaimniecības nozarē un lauku apvidos atzīst par saderīgām ar iekšējo tirgu, piemērojot Līguma par Eiropas Savienības darbību 107. un 108. pantu (turpmāk – Komisijas regula Nr. 702/2014), 1. pielikuma 2. pantā noteiktajai definīcijai;

5.2. lielie uzņēmumi, kas atbilst Komisijas regulas Nr. 702/2014 2. panta 26. punktā noteiktajai definīcijai.

6. Šo noteikumu izpratnē saistītās personas ir personas, kas atbilst Komisijas regulas Nr. 702/2014 1. pielikuma 3. panta 3. punktā noteiktajai definīcijai.

7. Atbalstu nepiešķir:

7.1. lielajam vai vidējam uzņēmumam, kas jau 2019. gada 31. decembrī bija un atbalsta piešķiršanas brīdī ir uzskatāms par nonākušu grūtībās atbilstoši Komisijas regulas Nr. 702/2014 2. panta 14. punktā minētajai definīcijai;

7.2. sīkajam (mikro) vai mazajam uzņēmumam, kas atbilst šādām pazīmēm:

7.2.1. tas jau 2019. gada 31. decembrī bija nonācis grūtībās atbilstoši Komisijas regulas Nr. 702/2014 2. panta 14. punktā minētajai definīcijai;

7.2.2. tam atbalsta piešķiršanas brīdī ir ierosināta tiesiskās aizsardzības procesa lieta, tiek īstenots tiesiskās aizsardzības process vai ir pasludināts maksātnespējas process, vai tas ir saņēmis glābšanas atbalstu un nav atmaksājis aizdevumu vai ir atsaucis garantiju, vai tas ir saņēmis pārstrukturēšanas atbalstu un uz to attiecas pārstrukturēšanas plāns;

7.3. personai, uz kuru attiecas Komisijas regulas Nr. [702/2014](http://eur-lex.europa.eu/eli/reg/2014/702/oj/?locale=LV) 1. panta 5. punktā noteiktais Eiropas Komisijas līdzekļu atgūšanas rīkojums.

8. Ieņēmumu atbalstu piešķir, nepārsniedzot Komisijas 2020. gada 19. marta paziņojumā "Pagaidu regulējums valsts atbalsta pasākumiem, ar ko atbalsta ekonomiku pašreizējā Covid-19 uzliesmojuma situācijā" (C(2020)1863) (turpmāk – pagaidu regulējums) noteikto kopējo ierobežota apjoma atbalsta apmēru – 225 000 *euro* saistīto personu grupai. Izmaksu atbalstu piešķir, nepārsniedzot pagaidu regulējumā noteikto nesegtu pastāvīgo izmaksu atbalsta apmēru – 10 000 000 *euro* saistīto personu grupai.

9. Atbalstu par vienām un tām pašām attiecināmajām izmaksām nevar apvienot ar citu atbalstu.

10. Atbalsta pretendents par vienu un to pašu laikposmu ir tiesīgs saņemt ieņēmumu atbalstu vai izmaksu atbalstu. Ja atbalsta pretendents vēlas mainīt pieprasītā atbalsta veidu, tas iesniedz dienestā iesniegumu par atteikšanos no attiecīgā atbalsta. Dienests samazina atbalsta pretendentam izmaksājamā atbalsta apmēru par attiecīgo summu, ja atbalsts jau bijis izmaksāts, kā arī nodrošina, lai atbalsts nepārsniedz šo noteikumu 8. punktā minēto kopējā atbalsta apmēru.

11. Ja ir pārkāptas šo noteikumu prasības, atbalsta saņēmējs atmaksā dienestam visu šo noteikumu ietvaros nelikumīgi saņemto atbalstu saskaņā ar Komercdarbības atbalsta kontroles likuma IV un V nodaļas nosacījumiem.

12. Atbalsta pretendents apņemas nepārtraukt darbību cūkkopības nozarē vismaz trīs mēnešus pēc atbalsta saņemšanas. Ja tas minētajā laikā pārtrauc darbību cūkkopības nozarē, dienests atgūst izmaksāto atbalstu. Atbalstu neatgūst, ja:

12.1. atgūstamā summa par vienu atbalsta iesniegumu nepārsniedz 100 *euro* un šo summu nav iespējams ieturēt no nākamajiem atbalsta maksājumiem atbalsta saņēmējam;

12.2. darbība pārtraukta nepārvaramas varas dēļ.

13. Dienests lēmumu par atbalsta piešķiršanu pieņem līdz 2021. gada 23. decembrim un atbalstu izmaksā līdz 2021. gada 31. decembrim. Lēmuma pieņemšanas diena uzskatāma par atbalsta piešķiršanas dienu.

14. Dienests datus par izmaksāto atbalstu glabā 10 gadus no atbalsta piešķiršanas dienas.

15. Ja attiecīgajam laikposmam aprēķinātā kopējā atbalsta summa pārsniedz pieejamo finansējumu, dienests proporcionāli samazina izmaksājamo atbalstu.

16. Dienests informāciju par piešķirto atbalstu publicē, ievērojot pagaidu regulējuma publicitātes pasākumu prasības atbilstoši normatīvajam aktam par kārtību, kādā publicē informāciju par sniegto komercdarbības atbalstu un piešķir un anulē elektroniskās sistēmas lietošanas tiesības.

**II. Ieņēmumu atbalsta piešķiršanas kārtība**

17. Ieņēmumu atbalstu piešķir, ja cūkkopības nozarē ražotāju kopējo ieņēmumu samazinājums ir vismaz pieci procenti kādā no šādiem laikposmiem:

17.1. no 2020. gada 1. novembra līdz 2021. gada 31. janvārim salīdzinājumā ar ieņēmumiem cūkkopības nozarē vidēji trīs mēnešos 2019. gadā;

17.2. no 2021. gada 1. februāra līdz 30. aprīlim salīdzinājumā ar ieņēmumiem cūkkopības nozarē vidēji trīs mēnešos 2019. gadā;

17.3. no 2021. gada 1. maija līdz 31. jūlijam salīdzinājumā ar ieņēmumiem cūkkopības nozarē vidēji trīs mēnešos 2019. gadā;

17.4. no 2021. gada 1. augusta līdz 31. septembrim salīdzinājumā ar ieņēmumiem cūkkopības nozarē vidēji divos mēnešos 2019. gadā.

18. Zemkopības ministrija oficiālajā izdevumā "Latvijas Vēstnesis" publicē informāciju par cūkkopības nozares ieņēmumu samazinājuma apmēru procentos un pieejamo finansējumu:

18.1. piecu darbdienu laikā pēc šo noteikumu spēkā stāšanās – par šo noteikumu 17.1. un 17.2. apakšpunktā minēto laikposmu;

18.2. līdz 2021. gada 20. septembrim – par šo noteikumu 17.3. apakšpunktā minēto laikposmu;

18.3. līdz 2021. gada 22. novembrim – par šo noteikumu 17.4. apakšpunktā minēto laikposmu.

19. Ieņēmumu atbalstu saskaņā ar šo noteikumu pielikumu piešķir par attiecīgajā laikposmā:

19.1. kaušanai realizētu cūku, tostarp izmantojot kaušanas pakalpojumu un dzīvnieku izvedot kaušanai uz citu valsti, ja cūku skaits nav mazāks par trim;

19.2. realizētu atšķirtu sivēnu, tostarp dzīvnieku izvedot audzēšanai vai nobarošanai uz citu valsti, ja sivēnu skaits nav mazāks par pieciem.

20. Ja iestājies kāds no šo noteikumu 17. punktā minētajiem nosacījumiem, atbalsta pretendents dienestā iesniedz iesniegumu ieņēmumu atbalsta saņemšanai:

20.1. 10 dienu laikā pēc šo noteikumu spēkā stāšanās – par šo noteikumu 17.1. un 17.2. apakšpunktā minēto laikposmu;

20.2. 10 dienu laikā pēc šo noteikumu 18. punktā minētās publikācijas – par šo noteikumu 17.3. un 17.4. apakšpunktā minēto laikposmu.

21. Atbalsta pretendents iesniegumā norāda:

21.1 par kuriem no šo noteikumu 19.1. un 19.2. apakšpunktā minētajiem dzīvniekiem pieprasa atbalstu;

21.2. iepriekš saņemtā vai plānotā ierobežota apjoma atbalsta apmēru, kas piešķirts saskaņā ar pagaidu regulējumu (tostarp saistītajām personām), atbalsta piešķiršanas datumu, atbalsta sniedzēja nosaukumu un normatīvo aktu, uz kuru pamatojoties piešķirts atbalsts, un, ja attiecināms, atmaksātā ierobežota apjoma atbalsta apmēru.

22. Ja ieņēmumu atbalstu pieprasa par citai saimniecībai Latvijā realizētu atšķirtu sivēnu, iesniegumā norāda dzīvnieku skaitu un dzīvnieku pārvietošanas deklarācijas numuru, kā arī iesniegumam pievieno dzīvnieku pārdošanu apliecinošu dokumentu.

23. Ja ieņēmumu atbalstu pieprasa par citai saimniecībai nokaušanai realizētu cūku, iesniegumā norāda dzīvnieku skaitu un dzīvnieku pārvietošanas deklarācijas numuru, kā arī iesniegumam pievieno:

23.1. dzīvnieku pārdošanu apliecinošu dokumentu;

23.2. atbalsta pretendenta un cūku pircēja apliecinājumu par to, ka cūku pircējs nepieprasīs atbalstu par attiecīgo dzīvnieku. Ja apliecinājums nav pievienots, atbalstu par attiecīgo dzīvnieku nepiešķir ne pretendentam, ne cūku pircējam, ja tas pieprasa atbalstu par kaušanai realizētām cūkām. Piešķirot ieņēmumu atbalstu cūku pircējam par kaušanai realizētām cūkām, atbalsttiesīgo cūku skaitu attiecīgi samazina par apliecinājumā norādīto cūku skaitu.

24. Dienests piecu darbdienu laikā pēc šo noteikumu 20. punktā minētā termiņa apkopo pretendentu iesniegumus un pieprasa Lauksaimniecības datu centram atbalsta administrēšanai nepieciešamo informāciju par pretendentu atbilstību šo noteikumu 19. punkta nosacījumiem.

25. Lauksaimniecības datu centrs atbalsta administrēšanai nepieciešamo informāciju iesniedz dienestā piecu dienu laikā pēc pieprasījuma saņemšanas. Kopienas tirdzniecības kontroles un ekspertu sistēmā (*TRACE*) uzkrātos datus par ārpus Latvijas izvestajām cūkām atbilstoši to izvešanas mērķim Lauksaimniecības datu centrs pieprasa no Pārtikas un veterinārā dienesta.

26. Ja šo noteikumu 17.3. vai 17.4. apakšpunktā minētajam laikposmam finansējums nav pieejams, Zemkopības ministrija šo noteikumu 18. punktā minētajā publikācijā norāda, ka pieteikšanās atbalstam par attiecīgo laikposmu nav pieejama un atbalsts netiek piešķirts.

**III. Izmaksu atbalsta piešķiršanas kārtība**

27. Izmaksu atbalstu tiešā atbalsta veidā piešķir, ja atbalsta pretendenta neto apgrozījums no primārās lauksaimnieciskās ražošanas cūkkopības nozarē salīdzinājumā ar attiecīgo laikposmu 2019. gadā ir vismaz par 30 procentiem mazāks:

27.1. no 2020. gada 1. novembra līdz 2021. gada 30. aprīlim vai kādā no šī laikposma mēnešiem;

27.2. no 2021. gada 1. maija līdz 31. oktobrim vai kādā no šī laikposma mēnešiem.

28. Primārā lauksaimnieciskā ražošana cūkkopības nozarē ietver cūku turēšanu un realizāciju.

29. Izmaksu atbalsta attiecināmās izmaksas ir nesegtās pastāvīgās izmaksas, ko aprēķina, no peļņas ieguldījuma atņemot ar lauksaimniecisko ražošanu cūkkopības nozarē saistītas pastāvīgās izmaksas attiecīgajā laikposmā.

30. Lauksaimnieciskā ražošana cūkkopības nozarē ietver primāro lauksaimniecisko ražošanu cūkkopības nozarē, savā saimniecībā turēto cūku ēdināšanai nepieciešamās lopbarības ražošanu, savā saimniecībā turēto cūku kaušanu pretendentam piederošā kautuvē un no savā saimniecībā audzētām cūkām iegūtās pašu ražotās gaļas produkcijas realizāciju.

31. Pastāvīgajās izmaksās iekļauj šādas operatīvā peļņas vai zaudējumu aprēķina pozīcijas atbilstoši Gada pārskatu un konsolidēto gada pārskatu likumam:

31.1. personāla izmaksas;

31.2. administrācijas izmaksas;

31.3. procentu maksājumus un tamlīdzīgas izmaksas;

31.4. pārējās saimnieciskās darbības izmaksas, kurās nav ietverts dzīvnieku novērtējuma samazinājums, gatavās produkcijas un nepabeigto ražojumu krājumu izmaiņas un pamatlīdzekļu, nemateriālo ieguldījumu un apgrozāmo līdzekļu vērtības samazinājuma korekcijas.

32. Peļņas ieguldījumu aprēķina, no operatīvajā peļņas vai zaudējumu aprēķinā iekļauto ar lauksaimniecisko ražošanu cūkkopības nozarē saistīto ieņēmumu un neto apgrozījuma summas atņemot:

32.1. materiālu izmaksas, ja izmanto Gada pārskatu un konsolidēto gada pārskatu likuma 2. pielikumā noteikto peļņas vai zaudējumu aprēķina shēmu;

32.2. pārdotās produkcijas ražošanas pašizmaksu, pārdoto preču vai sniegto pakalpojumu iegādes izmaksas un pārdošanas izmaksas, ja izmanto Gada pārskatu un konsolidēto gada pārskatu likuma 3. pielikumā noteikto peļņas vai zaudējumu aprēķina shēmu.

33. Izmaksu atbalstu piešķir 70 procentu apmērā no attiecināmajām izmaksām, bet šo noteikumu 5.1. apakšpunktā minētajiem mazajiem un sīkajiem (mikro) uzņēmumiem – 90 procentu apmērā no attiecināmajām izmaksām.

34. Lai pieteiktos izmaksu atbalstam, atbalsta pretendents dienestā iesniedz iesniegumu izmaksu atbalsta saņemšanai:

34.1. 10 dienu laikā pēc šo noteikumu spēkā stāšanās – par šo noteikumu 27.1. apakšpunktā minēto laikposmu;

34.2. līdz 2021. gada 10. novembrim – par šo noteikumu 27.2. apakšpunktā minēto laikposmu.

35. Ja atbalsta pretendents iesniegumu izmaksu atbalsta saņemšanai par šo noteikumu 27.1. apakšpunktā minēto laikposmu iesniedz pēc 2021. gada 12.  maija, bet ne vēlāk kā līdz 2021. gada 10. novembrim, iesniegumam piemēro nosacījumus, kas ir spēkā laikposmam no 2021. gada 1. maija līdz 31. oktobrim, izņemot avansa maksājumu.

36. Atbalsta pretendents:

36.1. iesniegumā izmaksu atbalsta saņemšanai norāda cita atbalsta apmēru, kas piešķirts vai pieprasīts saskaņā ar pagaidu regulējumu, un citu maksājumu apmēru, arī apdrošināšanas atlīdzības apmēru (tostarp saistītajām personām), piešķiršanas datumu, atbalsta sniedzēja nosaukumu un normatīvo aktu, uz kuru pamatojoties piešķirts atbalsts, un, ja attiecināms, atmaksātā ierobežota apjoma atbalsta apmēru;

36.2. divu nedēļu laikā pēc iesnieguma iesniegšanas izmaksu atbalsta saņemšanai dienestā iesniedz operatīvo peļņas vai zaudējumu aprēķinu un tā datu patiesuma atbilstību apliecinošu zvērināta revidenta ziņojumu. Zvērināta revidenta ziņojumā norāda informāciju (tostarp par saistītajām personām) atbilstoši šo noteikumu 27., 28., 29., 30., 31. un 32. punktam un apliecina šo datu patiesumu. Ja pretendents darbojas vairākās nozarēs, tostarp primārajā lauksaimniecības ražošanā cūkkopības nozarē, tas operatīvo peļņas vai zaudējumu aprēķinu sagatavo, grāmatvedības uzskaitē nodalot katru no šīm nozarēm.

37. Pretendents par laikposmu no 2021. gada 1. maija līdz 30. oktobrim vai par kādu no mēnešiem šajā laikposmā ir tiesīgs vienu reizi pieprasīt avansa maksājumu, kas nepārsniedz 40 procentus no prognozētā izmaksu atbalsta apmēra.

38. Lai pieteiktos avansa maksājumam, atbalsta pretendents līdz 2021. gada 1. septembrim dienestā iesniedz iesniegumu, kurā norāda informāciju par prognozēto neto apgrozījuma samazinājuma apmēru un nesegto pastāvīgo izmaksu apmēru attiecīgajā laikposmā.

39. Dienests lēmumu par avansa piešķiršanu pieņem 10 dienu laikā pēc avansa pieprasījuma saņemšanas.

40. Avansa saņēmējs līdz 2021. gada 10. novembrim iesniedz atbalsta pieprasījumu gala norēķinam.

41. Ja saņemtais avanss pārsniedz aprēķināto izmaksu atbalstu par attiecīgo laikposmu, atbalsta saņēmējs dienestam atmaksā starpību 30 dienu laikā pēc lēmuma pieņemšanas. Ja atbalsta saņēmējs attiecīgo summu neatmaksā noteiktajā termiņā, par katru nokavējuma dienu tiek aprēķināta nokavējuma nauda – seši procenti gadā no neatmaksātās summas. Dienests ir tiesīgs ieturēt šo starpību no atbalsta saņēmēja nākamajiem maksājumiem.

42. Ja par laikposmu no 2021. gada 1. maija līdz 31. oktobrim finansējums nav pieejams, izmaksu atbalstu nepiešķir. Dienests savā tīmekļvietnē publicē informāciju par to un nepieņem iesniegumus izmaksu atbalsta saņemšanai.

Ministru prezidents A. K. Kariņš

Zemkopības ministrs K. Gerhards